秋雨歎
作者：游九言
朝代：宋

paragraphs: 戊午七月陰氣寒，重雲低濕天漫漫。
高簷流瀉下簷溢，旅人愁絕居人冤。
市井滂沱豈足計，老農涕泣猶辛酸。
兩年巨川舟楫亂，田萊風過生微瀾。
會稽湧溢鑑湖水，黄岩移徙陶家山。
積骸荒溝如敝屣，餘生骨立皮膚乾。
秋來黄雲蔽滿野，瘦妻弱稚期朝餐。
誰知造化不可料，恩加魚鱉嬉禾田。
日光弗覩動逾月，瓦鳴晝夜愁珊珊。
安得長梯掃氛翳，雲漢萬里清光還。
腐儒撫事泥災變，頻搔白首空𩯮𩯮。